Na podlagi 2. odstavka 11. člena Zakona o finančni upravi (Uradni list RS, št. ??/??) izdaja minister za finance

**P R A V I L N I K**

**o programu spodbujanja prostovoljnega izpolnjevanja obveznosti in zmanjšanja administrativnih bremen finančnega nadzora ter o pogojih, ki jih morajo izpolnjevati zavezanci za davek za pridobitev posebnega statusa v okviru programa**

**1. člen**

1. S tem pravilnikom se določa vsebina programa spodbujanja prostovoljnega izpolnjevanja obveznosti in zmanjšanja administrativnih bremen finančnega nadzora, pogoji, ki jih morajo izpolnjevati zavezanci za davek za pridobitev posebnega statusa v okviru programa, pravice in obveznosti udeležencev programa in finančne uprave, trajanje programa, postopek podelitve statusa in razlogi za odvzem statusa.
2. Finančna uprava lahko podeli zavezancem za davek poseben status v okviru programa spodbujanja prostovoljnega izpolnjevanja obveznosti in zmanjšanja administrativnih bremen finančnega nadzora.
3. Zavezanec za davek vloži pisno vlogo za pridobitev posebnega statusa na Generalni finančni urad. Vlogi morajo biti priložena dokazila o izpolnjevanju pogojev. Generalni finančni urad obvesti zavezanca za davek o podelitvi posebnega statusa, oziroma da ne izpolnjuje pogojev za podelitev posebnega statusa, v roku treh mesecev od prejema popolne vloge. Poseben status se podeli za obdobje treh let. V primeru, da zavezanec za davek po obdobju treh let od podelitve statusa še vedno izpolnjuje pogoje za ohranitev statusa, se poseben status brez posebne vloge podaljša za obdobje naslednjih treh let. Zavezancu za davek preneha status, če več ne izpolnjuje pogojev za ohranitev statusa ali če pisno zahteva prenehanje statusa.

**2. člen**

1. Poseben status lahko pridobijo tisti zavezanci za davek, ki izpolnjujejo naslednje pogoje:
* so zavezani k revidiranju po zakonu, ki ureja gospodarske družbe in so jim bila za zadnja tri poslovna leta pred podajo vloge za pridobitev posebnega statusa izdana revizijska mnenja brez pridržkov,
* imajo vzpostavljene notranje davčne kontrole oziroma se v primeru, da v trenutku podaje vloge za pridobitev posebnega statusa nimajo vzpostavljenih notranjih davčnih kontrol, zavežejo, da jih bodo vzpostavili v roku dveh let od pridobitve posebnega statusa,
* poslovodstvo zavezanca za davek poda izjavo, s katero se zaveže, da bo zavezanec za davek Finančno upravo obveščal o okoliščinah poslovanja, iz katerih izhaja oz. bi lahko izhajajo tveganje, povezano z izvajanjem davčnih predpisov (davčno tveganje) ter podal svoja videnja o uporabi veljavnih predpisov in sprejetih stališč glede na okoliščine, iz katerih tveganje izhaja, omogočil dostop do vseh informacij, povezanih z notranjimi davčnimi kontrolami in upošteval ugotovitve in priporočila Finančne uprave glede ustreznosti vzpostavljenih notranjih davčnih kontrol.
1. Posebnega statusa ne morejo pridobiti tisti zavezanci za davek:

- pri katerih so bile v postopkih davčnega nadzora v obdobju treh let pred vložitvijo vloge za pridobitev posebnega statusa ugotovljene kršitve davčnih in carinskih predpisov in je višina neplačanih dajatev presegala 50.000,00 EUR;

- pri katerih so bili člani poslovodstva v obdobju treh let pred predložitvijo vloge za pridobitev posebnega statusa pravnomočno kaznovani za kaznivo dejanje ali prekršek v zvezi s predpisi o obveznih dajatvah;

- pri katerih iz podatkov Finančne uprave za obdobje treh let pred vložitvijo vloge za pridobitev posebnega statusa izhaja, da obstajajo utemeljeni razlogi, da ne bo mogel izpolniti obvez iz posebnega statusa;

- pri katerih je od začetka dejanskega poslovanja do vložitve vloge za pridobitev posebnega statusa preteklo manj kot tri leta, pri čemer se pri zavezancih za davek, ki so nastali s statusno spremembo, v ta rok šteje tudi obdobje poslovanja pravnega predhodnika.

1. Posebnega statusa ne morejo pridobiti tisti zavezanci za davek, pri katerih iz podatkov Finančne uprave izhaja, da bi pridobitev takšnega statusa povečala administrativno breme Finančne uprave in zavezanca za davek, ter pridobitev takšnega statusa zato ne bi dosegla namena iz 11. člena Zakona o finančni upravi.
2. Notranje davčne kontrole so kontrolni mehanizmi, ki jih vzpostavijo zavezanci za davek za izvajanje postopkov, namenjenih obvladovanju tveganj na davčnem področju.

**3. člen**

1. Finančna uprava odvzame poseben status:

- če zavezanec za davek Finančne uprave ne obvešča o okoliščinah svojega poslovanja, iz katerih izhaja oz. bi lahko izhajalo tveganje, povezano z izvajanjem davčnih predpisov (davčno tveganje), ter ne podaja svojega videnja uporabe veljavnih predpisov in sprejetih stališč glede na okoliščine, iz katerih tveganje izhaja;

- če zavezanec za davek Finančni upravi ne omogoči dostopa do vseh informacij, povezanih z notranjimi davčnimi kontrolami;

- če zavezanec za davek ni vzpostavil notranjih davčnih kontrol v roku dveh let od pridobitve statusa;

- če zavezanec za davek ne upošteva ugotovitev in priporočil Finančne uprave glede ustreznosti vzpostavljenih notranjih davčnih kontrol.

**4. člen**

1. Finančna uprava izvajanje programa spodbujanja prostovoljnega izpolnjevanja obveznosti in zmanjšanja administrativnih bremen finančnega nadzora zagotavlja na način, da:

- po seznanitvi z okoliščinami poslovanja zavezanca za davek, iz katerih izhaja oz. bi lahko izhajalo davčno tveganje, zavzema stališča glede uporabe veljavnih predpisov, kolikor se le da ob posvetovanju z zavezancem za davek;

- po potrebi izvaja pregled okvira delovanja notranjih davčnih kontrol zavezanca za davek, predvsem njegove organizacije in poslovanja, ki ima davčne posledice, po posameznih področjih oz. tveganjih, in v zvezi s tem podaja potrebna priporočila;

- pojasnjuje in obrazloži, zakaj od zavezanca za davek zahteva določeno informacijo oz. izvaja določeno aktivnost;

- zavezancu za davek omogoči udeležbo na izobraževanjih o pravilnem izpolnjevanju davčnih obveznosti, ki jih organizira Finančna uprava;

- zavezancu za davek redno posreduje informacije, ki se nanašajo na ugotovljena relevantna davčna tveganja, kolikor to dopuščajo določila o davčni tajnosti in zaveza po varovanju poslovne skrivnosti;

- zagotavlja varovanje davčne tajnosti zavezanca za davek v skladu z določili o varovanju davčne tajnosti po zakonu, ki ureja davčni postopek.

**5. člen**

1. Podelitev posebnega statusa ne omejuje pravic Finančne uprave pri izvrševanju njenih pooblastil. Finančna uprava in zavezanec za davek program uresničujeta po načelih transparentnosti, razumevanja in zaupanja. Finančna uprava in zavezanec za davek program uresničujeta preko kontaktnih oseb, ki jih posebej določita. Finančna uprava in zavezanec za davek najmanj enkrat letno ocenita izvajanje programa.

Ta pravilnik začne veljati 1. januarja 2014.

Št.

Ljubljana, dne

EVA

 Dr. Uroš Čufer

 Minister za finance